OBH 6905/1998.
Az állampolgári jogok országgyűlési biztosának jelentése
Ügyintéző: Dr. Kristó Annamária
Az eljárás megindulása:

A panaszos környezetvédelmi termékdíj köteles anyagok kezelésével foglalkozik, és a vonatkozó jogszabályoknak megfelelően benyújtotta a területileg illetékes Közép-Dunántúli Környezetvédelmi Felügyelőséghez a környezetvédelmi termékdíj visszaigénylés iránti kérelmét. A felügyelőség ellenőrizte a visszaigénylés jogosultságát a kérelem és annak mellékletei alapján, majd ezt követően a termékdíj visszautalására vonatkozó javaslatával együtt megküldte a Központi Környezetvédelmi Alap Kezelőjének. Az Alapkezelő Szervezet megtagadta az igényelt termékdíj visszautalását.

Érintett alkotmányos jog:

A Magyar Köztársaság független, demokratikus jogállam. (Alkotmány 2. § (1) bekezdés)

A Magyar Köztársaság elismeri és támogatja a vállalkozás jogát és a gazdasági verseny szabadságát. (Alkotmány 9. § (2) bekezdés)

Az ügy jogszabályi háttere:

A panasz elbírálásakor hatályos jogszabályok:

1995. évi LVI. törvény a környezetvédelmi termékdíjról, továbbá egyes termékek környezetvédelmi termékdíjáról

Egyéb kőolajtermékek környezetvédelmi termékdíja
17. § (3) Külön jogszabályban meghatározott feltételekkel és mértékig visszaigényelhető a kenőolajokra vonatkozó Kkt. azon része, amelyre vonatkozóan a kötelezett a veszélyes hulladékokra vonatkozó előírások betartásával a termékdíjköteles kenőolajat (a továbbiakban: fáradt olaj) visszagyűjti és újrahasználja, vagy újra feldolgozza, vagy energianyerésre felhasználja (a továbbiakban: kezeli). Kezelésnek minősül az is, ha a kötelezett a visszagyűjtött fáradt olajat egy kezelésre engedéllyel rendelkező szervezetnek igazoltan átadja.
(4) A (3) bekezdésben meghatározott kezelést végző szervezet olyan jogi személy lehet, aki rendelkezik a kezelésre vonatkozó felhatalmazással és környezetvédelmi hatósági engedéllyel.

113/1995. (IX. 27.) Korm. rendelet a környezetvédelmi termékdíjról, továbbá egyes termékek környezetvédelmi termékdíjáról szóló 1995. évi LVI. törvény végrehajtásához szükséges egyes intézkedésekről

A kenőolajok után fizetett termékdíj visszaigénylésének feltételei
5/A. § (1) A kenőolajok után fizetett termékdíjnak a 3. számú melléklet szerint meghatározott mértékét a termékdíj fizetésére kötelezett (a továbbiakban: kötelezett) igényelheti vissza.
(2) A visszaigénylés iránti kérelmet negyedévenként, a tárgynegyedévet követő hónap utolsó napjáig kell benyújtani.
(3) A termékdíjnak a tárgynegyedévre visszaigényelt mértéke nem haladhatja meg a kenőolajokra a tárgynegyedévben befizetett termékdíj mértékét.
5/B. § (1) A visszaigénylés feltételei:
a) a környezetvédelmi jogszabályok, hatósági előírások betartása a fáradt olaj kezelése során;
b) a jogszabályban előírt nyilvántartások vezetése.
5/C. § (1) A visszaigénylés iránti kérelmeket - e rendelet 4. számú melléklete szerinti tartalommal - a visszaigénylő telephelye szerint illetékes felügyelőséghez kell benyújtani.
(2) A formai és tartalmi szempontból megfelelő kérelmek alapján a felügyelőség köteles ellenőrizni a visszaigénylés jogosultságát és ezt követően a kérelmet - legkésőbb annak beérkeztétől számított 45 napon belül - véleményével együtt megküldeni az Alap részére.
(3) A visszaigényelt termékdíjat az Alap kezelője, a jogosultság megállapítását követően, a kérelem felügyelőséghez történt beérkeztétől számított 60 napon belül köteles az igénylőnek visszautalni.

Módosított jogszabályok, hatályos 1999. január 1-től:

1995. évi LVI. törvény a környezetvédelmi termékdíjról, továbbá egyes termékek környezetvédelmi termékdíjáról

Egyéb kőolajtermékek környezetvédelmi termékdíja
17. § (3) Külön jogszabályban meghatározott feltételekkel és mértékig a kötelezett visszaigényelheti a termékdíjköteles kenőolajok után befizetett Kkt. azon részét, amelyre vonatkozóan a használt vagy hulladékká vált kenőolaj hasznosításra történő átadás-átvételének tényét vagy a hasznosítás tényét igazolja.

113/1995. (IX. 27.) Korm. rendelet a környezetvédelmi termékdíjról, továbbá egyes termékek környezetvédelmi termékdíjáról szóló 1995. évi LVI. törvény végrehajtásához szükséges egyes intézkedésekről

A kenőolajok után fizetett termékdíj visszaigénylésének feltételei
5/A. § (1) A kenőolajok után fizetett termékdíjnak a 3. számú melléklet szerint meghatározott mértékét a termékdíj fizetésére kötelezett (a továbbiakban: kötelezett) igényelheti vissza.
(2) A visszaigénylés iránti kérelmet negyedévenként, a tárgynegyedévet követő hónap utolsó napjáig kell benyújtani.
(3) A visszaigénylés alapja a tárgynegyedévben hasznosításra átadott, ha a kötelezett egyben hasznosító is, akkor az általa hasznosításra átvett használt vagy hulladékká vált kenőolaj mennyisége. Abban az esetben, ha a kötelezett saját maga hasznosítja a használt vagy hulladékká vált kenőolajat, a saját célra felhasznált termékdíjköteles kenőolajból keletkezett használt vagy hulladékká vált kenőolaj esetében a visszaigénylés alapja a hasznosított használt vagy hulladékká vált kenőolaj mennyisége.
(4) A negyedévente visszaigényelt termékdíj összegének göngyölített nagysága nem haladhatja meg a tárgyévre vonatkozó befizetések göngyölített nagyságát.
5/B. § (1) A visszaigénylés feltételei:
a) a környezetvédelmi jogszabályok, hatósági előírások betartása a használt vagy hulladékká vált kenőolaj visszagyűjtése és hasznosítása során,
b) a jogszabályban előírt nyilvántartások vezetése.
(2) A termékdíj nem igényelhető vissza azon kenőolaj-mennyiség után, amelyből keletkezett használt vagy hulladékká vált kenőolaj hasznosítására rendszeres támogatást állapítottak meg.
5/C. § (1) A visszaigénylés iránti kérelmeket - a 4. számú melléklet szerinti tartalommal - a KAC kezelését végző szervhez kell benyújtani.
(2) A rendelet által előírt formai és tartalmi szempontoknak megfelelő kérelmek alapján a KAC kezelését végző szerv ellenőrzi a visszaigénylés jogosultságát. A formai és tartalmi szempontból nem megfelelő kérelmeket a KAC kezelését végző szervhez történt beérkezéstől számított 15 munkanapon belül hiánypótlásra vissza kell adni.
(3) A visszaigénylés iránti kérelmet a KAC kezelését végző szerv a kérelem beérkezésétől számított 60 munkanapon belül köteles elbírálni, a döntésről a visszaigénylőt értesíteni, illetőleg a jogszerűen visszaigényelt összeget átutalni. A hiánypótlásra biztosított idő nem számít bele a 60 munkanapba.

Megállapított tényállás és a vizsgálat megállapításai:

A panaszos a 113/1995. (IX.27.) Korm. rendelet előírásainak megfelelő alakban és tartalommal, 634.208 forint értékben környezetvédelmi termékdíj visszaigénylési kérelmet nyújtott be a Közép-Dunántúli Környezetvédelmi Felügyelőséghez.

A Felügyelőség a kérelmet elbírálta, azt jogosnak találta, és a termékdíj visszautalását javasolta az Alapkezelő Szervezetnek.

A Kezelő Szervezet a Felügyelőség által megállapított jogosultságot felülbírálta, és a panaszos kérelmét elutasította.

Az elutasítás indokolása szerint a visszaigénylési dokumentáció alapján a visszaigénylési kérelem nem volt megalapozott, tekintettel arra, hogy a kérelem benyújtásakor hatályban lévő 1995. évi LVI. törvény 17. § (3) bekezdése értelmében " Külön jogszabályban meghatározott feltételekkel és mértékig visszaigényelhető a kenőolajokra vonatkozó Kkt. azon része, amelyre vonatkozóan a kötelezett a veszélyes hulladékokra vonatkozó előírások betartásával a termékdíjköteles kenőolajat (a továbbiakban: fáradt olaj) visszagyűjti és újrahasználja, vagy újra feldolgozza, vagy energianyerésre felhasználja (a továbbiakban: kezeli). Kezelésnek minősül az is, ha a kötelezett a visszagyűjtött fáradt olajat egy kezelésre engedéllyel rendelkező szervezetnek igazoltan átadja."

A panasz elbírálásakor hatályos jogszabály csak a termékdíj fizetésére kötelezett általi kezelés esetén adott lehetőséget a termékdíj visszaigénylésére. A dokumentációk alapján azonban megállapítható volt, hogy a panaszos nem felelt meg a visszaigénylés alapját meghatározó jogszabályi feltételeknek, mert közvetlenül nem a panaszos gyűjtötte vissza  és kezelte (vagy kezelésre átadta az arra engedéllyel rendelkező szervnek) a fáradt olaj hulladékot.

A környezetvédelmi termékdíj visszaigénylésének a célja az, hogy járuljon hozzá a környezetszennyezés csökkentéséhez, a természeti erőforrásokkal való takarékos gazdálkodásra irányuló tevékenységek ösztönzéséhez. A fáradt olaj hulladék kezelése környezetvédelmi érdekeket szolgál, ezért az 1998. évi LXIX. törvény módosította a vonatkozó jogszabályokat, amely során lehetővé vált, hogy 1999. január 1-től a fáradt olaj hulladékról való közvetett gondoskodás esetén is, amennyiben a kérelmező a törvényi feltételeknek és előírásoknak eleget tesz, jogosult legyen a termékdíj meghatározott mértékben való visszaigénylésére.

A fentiekre tekintettel vizsgálatom során megállapítottam, hogy a környezetvédelmi termékdíj visszaigénylésével kapcsolatos hatósági eljárás során a kérelmet elbíráló szervezet az akkor hatályos jogszabályoknak megfelelően járt el, és a panaszos Alkotmányban biztosított vállalkozáshoz való joga nem sérült. 

A környezetvédelmi termékdíj visszaigénylésére vonatkozó jogszabályok 1998. évi LXIX. törvénnyel való módosítása 1999. január 1-től lehetővé teszi, hogy a fáradt olaj hulladék kezeléséről való közvetett gondoskodás esetén is a külön jogszabályokban meghatározott feltételekkel és mértékig a kötelezett visszaigényelheti a termékdíjat.

Budapest, 1999. október 7.

Gönczöl Katalin